SL Uradni list Evropske unije C 78/13

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 78/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PEPERONE DI PONTECORVO“

ES št. : IT-PDO-005-0675-15.02.2008

ZGO ( ) ZOP ( X )

1. Ime:

„Peperone di Pontecorvo“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1:

Zaščitena označba porekla „Peperone di Pontecorvo“ označuje plodove lokalnega ekotipa Capsicum annuum, lokalnega tipa „Cornetto di Pontecorvo“.

Ob dajanju v promet mora imeti „Peperone di Pontecorvo“ naslednje značilnosti: Plod: cel, s tremi prekati. Barva: rdeča, dovoljene so zelene proge na največ 40 % površine. Oblika: podolgovata cilindrično-stožčasta. Mere: teža je nad 150 g za kategorijo „extra“ in od 100 do 150 g za kategorijo „1. izbira“. Dolžina ploda je nad 18 cm za kategorijo „extra“ in od 14 do 18 cm za kategorijo „1. izbira“. Meso: mehko. Kožica: mehkejša kot pri ostalih podobnih proizvodih v isti kategoriji blaga. Okus: sladek.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze proizvodnega procesa, od proizvodnje semen in rastlin, ki se pridobivajo izključno iz materiala, ki izvira iz populacij lokalnega ekotipa Capsicum annuum, tipa „Cornetto di Pontecorvo“, vse do pridelave in pobiranja končnega proizvoda „Peperone di Pontecorvo“, morajo potekati znotraj območja, opredeljenega v točki 4.

3.6 Posebna pravila za rezanje, ribanje, pakiranje itd.:

Pakiranje ZOP „Peperone del Pontecorvo“ mora potekati znotraj proizvodnega območja, opredeljenega v točki 4, s čimer se prepreči, da bi pretirano rokovanje s proizvodom povzročilo odrgnine s posledičnimi poškodbami površine in iztekanjem celične tekočine. Zato je treba plodove po obiranju shranjevati v posodah in jih zavarovati pred sončnim obsevanjem.

Proizvod se pakira v naslednje vrste embalaže: embalaža za 200 g, 1 kg do 10 kg proizvoda, iz kartona, lesa ali nestrupene plastike za živila, zapečatena na tak način, da vsebine ni mogoče odstraniti, ne da bi pri tem poškodovali embalažo.

Embalaža mora biti čista, nestrupena in skladna z veljavnimi zakonodajnimi določbami. Proizvod mora biti brez tujih delcev.

Vsebina vsake embalaže oziroma zabojčka mora biti homogena in zajemati samo plodove iste kakovostne kategorije, iste barvne skupine in enake velikosti.

Vsak posamezen plod je lahko ovit v papir ali podoben material in označen z logotipom.

3.7 Posebna pravila za označevanje:

Na oznaki morajo biti naslednji podatki: navedba „Peperone di Pontecorvo“ mora biti izpisana z znatno večjimi, jasnimi, neizbrisnimi črkami, ki se očitno razlikujejo od vsake druge navedbe. Tej navedbi morajo slediti navedba „Zaščitena označba porekla“ in kratica ZOP; ime, naziv in naslov proizvajalca ter pakirnice; količina proizvoda, kot je bila pakirana v embalažo, izražena skladno z veljavnimi normativi. Na logotipu proizvoda je stilizirana risba ženske v tradicionalni noši iz Pontecorva, znane tudi pod imenom „pacchiana“, s košaro, ki vsebuje šest paprik vrste „Peperoni di Pontecorvo“. Sedma paprika „Peperone di Pontecorvo“ sega v ospredje, na trak z napisom „Peperone di Pontecorvo“. Napis „Peperone di Pontecorvo“ mora biti v italijanščini.

4. Jedrnata opredelitev geografskega območja:

Geografsko območje proizvodnje „Peperone di Pontecorvo“, ki spada v pokrajino Frosinone, zajema celotno upravno območje občine Pontecorvo in del upravnega območja občin Esperia, S. Giorgio a Liri, Pignataro Interamna, Villa S. Lucia, Piedimonte S. Germano, Aquino, Castrocielo, Roccasecca in San Giovanni Incarico, ki se nahajajo v dolini Liri in ležijo ob istoimenski reki ter imajo enake pedoklimatske značilnosti.

5. Povezava z geografskim območjem:

5.1 Posebnost geografskega območja:

Območje proizvodnje se nahaja na kvartarnih nanosih, ki ležijo na naplavinski podlagi, povezani z bližino reke Liri in njenih pritokov. Zemlja je pretežno rahla z visoko vsebnostjo ilovice in prisotnostjo apnenca, nevtralna do rahlo alkalna, zelo globoka, prepustna in z dobro drenažo, kar omogoča hitro odtekanje odvečne vode. Podnebje je sredozemsko z visoko relativno vlažnostjo, malo vetrovno, s povprečno letno količino padavin med 1 100 in 1 200 mm, ki je enakomerno porazdeljena zlasti v obdobju priprave zemljišč in v začetnih fazah pridelave.

5.2 Posebnost proizvoda:

Osnovni posebnosti, zaradi katerih se „Peperone di Pontecorvo“ razlikuje od drugih sort paprike, sta njegov izvrsten okus in lažja prebavljivost zaradi tanke kožice, ki je v ustih po žvečenju ostane bistveno manj kot pri podobnih proizvodih iste vrste.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Vloga za priznanje „Peperone di Pontecorvo“ kot ZOP je utemeljena s posebnimi značilnostmi, po katerih se ta proizvod razlikuje od drugih proizvodov iz iste kategorije blaga. Posebnost proizvoda „Peperone di Pontecorvo“ je tesno povezana s pedoklimatskimi pogoji in navadami prebivalcev na območju proizvodnje. Ti pogoji so omogočili posebnost in uspešnost lokalnega ekotipa „Cornetto di Pontecorvo“, iz katerega izvirajo značilnosti ZOP „Peperone di Pontecorvo“. Zemljišča, na katerih se prideluje „Peperone di Pontecorvo“, so izjemno plodna, zelo bogata s hranilnimi snovmi in v kombinaciji s padavinskim režimom na tem geografskem območju omogočajo pridelavo nadpovprečno okusnega proizvoda. Poleg naravnih dejavnikov je pomembno vloženo delo lokalnih proizvajalcev, ki so znali iz leta v leto med pridelkom izbrati najboljše lokalne plodove za gojenje mladih rastlin in skrbno pripravljenih nasadov, ki so jih negovali z najustreznejšimi postopki za to sorto, s čimer so oplemenitili značilnosti ekotipa. Selekcija, ki jo je v teku let izvajal človek, je privedla do značilne tanke kožice paprike „Peperone di Pontecorvo“ in do njenega slovesa zaradi lahke prebavljivosti. O usmerjenosti proizvodnega območja v gojenje, pridelavo, dajanje na trg in uporabo paprike „Peperone di Pontecorvo“ pričajo številni zgodovinski viri. Iz leta 1830, ko je kneževina Pontecorvo spadala pod upravo Svetega sedeža, izhaja omemba v spisu, kjer je med vrstami zelenjave navedena tudi pridelava paprike iz Pontecorva. V članku iz leta 1873 o predlogu trošarine za občino Pontecorvo se zahtevajo tržne pravice za prodajo sorte capsicum (paprike). „Jacinijeva raziskava“ (L’Inchiesta Jacini) iz leta 1882 med sortami zelenjave, ki se pridelujejo na vrtovih celotnega okrožja, navaja papriko in v analizi prehranskih navad prebivalstva ugotavlja, da ta med kmeti velja za „cenjen prigrizek“. Ustanovitev kmetijske zadruge maja 1889 je nedvomno prispevala k spodbujanju gojenja paprike, ki se je v naslednjih letih močno povečalo in v naših časih postalo eden od poglavitnih virov na tem območju.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje ZOP „Peperone di Pontecorvo“ v Uradnem listu Italijanske republike št. 296 z dne 21. decembra 2007.

Celotno besedilo proizvodne specifikacije je na voljo na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.